بختیار وهابزاده : سئوال وارسا، جواب وار
من اوزگوچو دئیلم ، نه ایشیم وار درینده
من اوزورم دنیزین آنجاق دایاز یئرینده
دنیزین درینلییی واهیمیله دولودور
تكجه بونو بیلیرم : درینلیك قورخولودور
من قورخورام كؤنلومون ایچینه باش وورماغا
اوردا دونوب داشلاشان لایلاری قالدیرماغا
قالدیردینمی بیر لایی، لای اوستوندن لای گلیر
سوكوت لایی پوزولسا دالینجا هارای گلیر
هارای ، درینلیكده كی ، مین - مین مجهولدان هارای
آنا یولدان آیریلان جیغیردان ، یولدان هارای !
بیر گولو درمك اوچون مین عذابا دؤزركن
قارشیندا گول یئرینه دیككیلن كولدان هارای !
قورخورام، خیالیم ، منی هر گون آلدادیب
سرخوش ائدن مئییندن
بیرده ... كونول دریامین دیبسیز درینلییندن .
نه دئمكدیر دویغومون بیرجه آنین ایچینده
یانیب جیلالانماسی ؟
صاباحكی فاجعه نین بو گون هاردانسا سیزیب
اوره ییمه دانماسی ؟
نه دامدی ، نییه دامدی؟
نییه آغلاداممادی ، آنجاق اوره یه دامدی؟
بیز داممانی بیلیریك دامدیراندان خبرسیز
گاه یانیب ، گاه سؤنوروك ، یاندیراندان خبرسیز
دامان كی ، معلوم ایدی
بس دامدیران كیم ایدی؟
نییه خبردار ائدیر ، طالع منی اؤنجه دن؟
یوخودا گوردویوموز ، گئرچك اولور ائرته سی،
بو گونون اولایلاری ، اونودولور ائرته سی
قیرخ ایل اول اولانلار ، ائله بیل بایاق اولموش!
نییه اوزاقلار یاخین ، یاخینلار اوزاق اولموش؟
نه دئمكدیر بو حاللار...
منی حئیرتلندیرن ، بو جوابسیز سواللار؟
هیكللره دوندریب هر دویغومو ، حیسسسمی
محراب كیمی ، بت كیمی
اونلارین قارشسیندا من دونماق ایسته ییرم ،
هر بیرینه الیمله توخونماق ایسته ییرم .
ائشیتمك ایسته ییرم فریادینی ، آهینی
من گؤرمك ایسته ییرم بیر دویغودان گؤیرن
اونون دورد جیناهینی.
دونیانین بیر سیغالی ، اما بول سیلله سی وار،
عؤمرون اوچ پیلله سی وار :
دونن – گوناه
بوگون – درد
گله جكسه – اؤلومدور
اوچو بیرگه – اینسانین اؤز اؤزونه وئردییی
ایضطیرابدیر ، ظولومدور .
گوناه – كؤهنه گوناهدیر ، اونودوروق آمما بیز
گونا هكاردیر جدیمیز ،
او زماندان بولانیب هئی آخسادا چوخ سولار ،
تانرینین جننتیندن جددیمیزی قودولار.
حاكیم اولا بیلمیریك نفسیمیزه او گوندن ،
خیلاص اولا بیلمیریك شیطانین حیله سیندن
بیز ال آچیب درگاها –
تزه آدلار وئریریك بو گون كؤهنه گوناها...
تانری هر شئیدن اول تورپاغی یاراتدی كی ،
یاراتماق ایسته دییی ، اینسان اوچون یئم اولسون ،
طبیعتده بیر آهنگ تارازلیق ، نیظام اولسون ،
آمما اینسان اؤلونجه
بو دفعه ده او اؤزو تورپاق اوچون یئم اولدو.
بو ، اونا تسلیم ایكن ،
او ، بونا تسلیم اولدو.
سن ائی بو نیظامدا كی ایلك قایدانی پوزانیم ،
سن ائی واختین الیله بیزه طالع یازانیم ،
نه دئمكدیر ، اؤزون دئ ،
یئمین دونوب یئنیدن یئمینه یئم اولماسی ؟
حاكیمین قول اولماسی ، قولون حاكیم اولماسی ؟
بیرجه گونون ایچینده ، مین بیر حالا دوشمه ییم –
اؤزگه سیله دیل تاپیب ، اؤزومله دؤیوشمه ییم
نه دئمكدیر ایلاهی ؟
من كی ، عاجیز بندنم ،
بو دویغو لار الینده
اوزو قارا ،
دیلی لال
گؤزو كور شرمنده نم .
منه وئردیین عاغیل ، نییه گلمیر كاریما ؟
او، جواب تاپا بیلمه ییر مین – مین سؤاللاریما؟
اؤزون دئ ، منیم عاقلیم عاجیز ایسه بوقدر،
هاردان دوغور بس سنین سیررینه ال اوزالدان ،
بو جاوابسیز سؤاللار؟
عینی گونده دوغولور هر قیفیلا بیر آچار،
قیفیل وارسا ، آچار وار ،
سؤال وارسا ، جاواب وار
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab azb_Arab bjn_Arab azb_Arab azb_Arab azb_Arab azb_Arab azb_Arab azb_Arab prs_Arab bjn_Arab